

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

Приложение А към Регламент (ЕО) № 1346/2000 на Съвета (наричан по-нататък „Регламентът“) съдържа списък с производствата по несъстоятелност, посочени в член 2, буква а) от Регламента. Приложение Б съдържа списък с производствата по ликвидация, посочени в член 2, буква в). Приложение В съдържа списък с ликвидаторите, посочени в член 2, буква б).

Приложенията към Регламент (ЕО) № 1346/2000 на Съвета бяха изменени за последен път с Регламент за изпълнение (ЕС) № 663/2014 на Съвета от 5 юни 2014 г.

През декември 2015 г. Полша уведоми Комисията за съществена реформа на националното си законодателство в областта на оздравяването, която влезе в сила на 1 януари 2016 г., и отправи искане за съответно изменение на списъците, които се съдържат в приложения А, Б и В към Регламента. Съгласно член 1, параграф 1 и член 2, буква а) от Регламента, и както се потвърждава от тълкуването на Съда на Европейския съюз, в контекста на Регламента националните производства се считат за „производства по несъстоятелност“ само ако са изброени в приложение А към него[[1]](#footnote-1). Следователно национални производства, които не са изрично посочени в приложение А, не се засягат от Регламента.

Комисията анализира внимателно искането на Полша с цел да се гарантира, че уведомлението отговаря на изискванията на Регламента.

Поради това Регламент (ЕО) № 1346/2000 следва да бъде съответно изменен.

• Съгласуваност с действащите разпоредби в тази област на политиката

Регламентът е важен инструмент на съдебното сътрудничество по гражданскоправни въпроси на равнище ЕС. Ефикасната работа по трансграничната несъстоятелност на длъжници, чийто център на основни интереси е в държава членка, изисква приложното поле на Регламента да отразява актуалното състояние на националните закони в областта на несъстоятелността.

Регламентът е отменен с Регламент (ЕС) 2015/848 на Европейския парламент и на Съвета от 20 май 2015 г. относно производството по несъстоятелност (преработен текст). Последният регламент обаче ще започне да се прилага едва на 26 юни 2017 г. Освен това Регламентът ще продължи да бъде от значение дори след тази дата, тъй като в член 84 от преработения регламент се предвижда, че „Регламент (ЕО) № 1346/2000 продължава да се прилага към производствата по несъстоятелност, които попадат в обхвата на настоящия регламент и са били образувани преди 26 юни 2017 г.“

• Съгласуваност с другите политики на Съюза

Регламентът има важна подпомагаща роля за свободата на установяване и свободното движение на хора.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Правното основание на предложението е член 45 от Регламент (ЕО) № 1346/2000.

• Субсидиарност (при неизключителна компетентност)

Предложението попада в обхвата на изключителната компетентност на Европейския съюз. Следователно принципът на субсидиарност не се прилага.

• Пропорционалност

Настоящото предложение е в съответствие с принципа на пропорционалност поради следните причини:

Предложението на Комисията заменя списъците за Полша в приложения А, Б и В към Регламент (ЕО) № 1346/2000 на Съвета с нови списъци, които отразяват съобщената от тази държава членка информация. Списъците не могат да бъдат изменени по друг начин.

Регламентът се прилага пряко в държавите членки и не изисква мерки за изпълнение. Той е публикуван в Официален вестник на Европейския съюз и следователно неговото съдържание е достъпно за всички заинтересовани страни.

• Избор на инструмент

Предложеният инструмент е регламент.

Други средства не биха били подходящи поради следните причини:

По силата на член 45 от Регламент (ЕО) № 1346/2000 на Съвета приложенията към Регламента могат да бъдат изменяни само от Съвета по инициатива на държавите членки или по предложение на Комисията.

Полша уведоми Комисията за необходимостта от допълнителни изменения на списъците, които се съдържат в приложенията. В съответствие с това Комисията предлага на Съвета изменения на приложенията към Регламента.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

Предвидените изменения са от чисто техническо естество. Те не внасят промени по същество в самия регламент. Поради това предложената мярка представлява официална кодификация на законодателен текст по смисъла на Междуинституционалното споразумение от 20 декември 1994 г.[[2]](#footnote-2) В съответствие с Насоките на Европейската комисия за по-добро регулиране, за такива инициативи не е необходима оценка на въздействието.

Освен това, в съответствие с член 45 от Регламента, след отправеното от Полша искане за започване на необходимата законодателна процедура Комисията нямаше друг избор освен да се съобрази с него, доколкото то отговаря на изискванията, предвидени в Регламента. Подготвителната работа за приемането на настоящото предложение не налагаше търсенето на нови експертни знания.

4. ОТРАЖЕНИЕ ВЪРХУ БЮДЖЕТА

Предложението няма отражение върху бюджета.

2016/0167 (NLE)

Предложение за

РЕГЛАМЕНТ ЗА ИЗПЪЛНЕНИЕ НА СЪВЕТА

за замяна на списъците с производства по несъстоятелност, производства по ликвидация и ликвидатори в приложения А, Б и В към Регламент (ЕО) № 1346/2000 относно производството по несъстоятелност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕО) № 1346/2000 на Съвета от 29 май 2000 г. относно производството по несъстоятелност[[3]](#footnote-3), и по-специално член 45 от него,

като взе предвид предложението на Европейската комисия,

като има предвид, че:

(1) Приложения А, Б и В към Регламент (ЕО) № 1346/2000 съдържат списъци с наименованията, дадени в националните законодателства на държавите членки, на производствата и ликвидаторите, за които се прилага посоченият регламент. Приложение А съдържа списък с производствата по несъстоятелност, посочени в член 2, буква а) от същия регламент. Приложение Б съдържа списък с производствата по ликвидация, посочени в член 2, буква в) от Регламента, а приложение В съдържа списък с ликвидаторите, посочени в член 2, буква б) от Регламента.

(2) На 4 декември 2015 г. Полша уведоми Комисията съгласно член 45 от Регламент (ЕО) № 1346/2000 за необходимостта от изменения на списъците, които се съдържат в приложения А, Б и В към посочения регламент. Тези изменения са в съответствие с изискванията, предвидени в Регламента.

(3) Обединеното кралство и Ирландия са обвързани с Регламент (ЕО) № 1346/2000 и следователно, съгласно член 45 от него, участват в приемането и прилагането на настоящия регламент.

(4) В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящия регламент и не е обвързана от него, нито от неговото прилагане.

(5) Следователно приложения А, Б и В към Регламент (ЕО) № 1346/2000 следва да бъдат съответно изменени,

ПРИЕ НАСТОЯЩИЯ РЕГЛАМЕНТ:

Член 1

Приложения А, Б и В към Регламент (ЕО) № 1346/2000 се заменят с текста в приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в *Официален вестник на Европейския съюз*.

Настоящият регламент е задължителен в своята цялост и се прилага пряко в държавите членки в съответствие с Договорите.

Съставено в Брюксел на година.

За Съвета

Председател

1. Решение на Съда на Европейския съюз от 22 ноември 2012 г., *Bank Handlowy*, C-116/11, ECLI:EU:C:2012:739, т. 32—36. [↑](#footnote-ref-1)
2. ОВ C 102, 4.4.1996 г., стр. 2—3. [↑](#footnote-ref-2)
3. OВ L 160, 30.6.2000 г., стр. 1. [↑](#footnote-ref-3)